**Aportacions de l’Associació Catalana de Municipis i Comarques a la consulta pública prèvia de l’Avantprojecte de llei d’eradicació de l’amiant.**

Com entitat municipalista sempre demanem que amb caràcter preceptiu qualsevol projecte normatiu incorpori una memòria o informe d’impacte competencial i econòmic de l’objecte de la llei respecte al món local.

L’Associació Catalana de Municipis com entitat municipalista que compta amb 938 ajuntaments, 29 EMD’s, 41 Consells Comarcals, 4 Diputacions, 3 Consorcis i 4 Mancomunitats demanem que d’acord amb l’article 219 del EAC es tingui en compte que als governs locals es garanteixin els recursos suficients per a afrontar la prestació dels serveis la titularitat o la gestió dels quals se'ls traspassi o se'ls delegui. Tota nova atribució de competències ha d'anar acompanyada de l'assignació dels recursos suplementaris necessaris per a finançar-les correctament, de manera que es tingui en compte el finançament del cost total i efectiu dels serveis traspassats. El compliment d'aquest principi és una condició necessària perquè entri en vigor la transferència o la delegació de la competència.

Respecte a la consulta pública presentada, proposem:

* Elaboració del mapa amb les ubicacions, quantitat i titularitat (públic-privat).
* Determinació dels abocadors especialitzats de referencia a nivell territorial.
* Determinació de la classificació i qualificació dels tècnics i empreses habilitades.
* Pla de formació dels tècnics en general i específicament els de l’àmbit local que hagin d’aplicar la nova legislació.
* Cronograma per a l’actuació associada al mapa, prioritzant les instal·lacions en funció de diversos criteris com ara: volum, perillositat, proximitat a equipaments públics, etc.
* Finançament específic a la pròpia Llei. Tanmateix la iniciativa pública no s’ha d’executar únicament des del Govern i en els seus equipaments ja que la ubicació de l’amiant és a tota Catalunya, tant des del fibrociment de les canonades, als mitjans de transport o a les granges d’animals, raó per la qual caldria que l’eradicació anés acompanyada d’altres campanyes de rehabilitació i línies d’ajut per als privats.